b'\n_START_ARTICLE_\nDru\xc5\xa1tvena mre\xc5\xbea (2010.)\n_START_SECTION_\nPremisa\n_START_PARAGRAPH_\nAdaptiran prema knjizi autora Bena Mezricha iz 2009. godine, The Accidental Billionaires, film Dru\xc5\xa1tvena mre\xc5\xbea progovara o samom nastanku i ranim danima Facebooka koji je osnovan 2004. godine.\n_START_SECTION_\nDodjeljivanje uloga\n_START_PARAGRAPH_\nCasting za film zapo\xc4\x8deo je u ranom kolovozu 2009. godine, a otvorene audicije odr\xc5\xbeane su diljem SAD-a. U rujnu 2009. godine Jesse Eisenberg slu\xc5\xbebeno je najavljen kao prvi glumac koji \xc4\x87e nastupati u filmu. (Zanimljivo je da je sam Mark Zuckerberg u intervjuu s Diane Sawyer otkrio da je Eisenbergov ro\xc4\x91ak jedan od slu\xc5\xbebenih \xc4\x8dlanova osoblja Facebooka.) Nekoliko dana poslije Justin Timberlake i Andrew Garfield potvr\xc4\x91eni su da \xc4\x87e igrati uloge Seana Parkera i Eduarda Saverina u filmu. U listopadu 2009. godine, Brenda Song, Rooney Mara, Armie Hammer, Shelby Young i Josh Pence dobili su svoje uloge. Tako\xc4\x91er je potvr\xc4\x91eno da \xc4\x87e u filmu glumiti i Max Minghella i Dakota Johnson. U intervjuu iz 2009. godine za The Baltimore Sun, Jesse Eisenberg je izjavio:_NEWLINE_ \xe2\x80\x9eIako sam do sada ve\xc4\x87 glumio u nekim odli\xc4\x8dnim filmovima, ovaj lik toliko je bezosje\xc4\x87ajan da mi se \xc4\x8dini stvarnim u najboljem smislu te rije\xc4\x8di. Ne glumim \xc4\x8desto bezosje\xc4\x87ajne tipove, pa mi se sve \xc4\x8dini vrlo ugodnim: svje\xc5\xbee i uzbudljivo, kao da uop\xc4\x87e ne treba\xc5\xa1 mariti za publiku. Iako zapravo glumac nikad ne smije mariti za publiku \xe2\x88\x92 to mu ne treba biti niti na kraj pameti. Dru\xc5\xa1tvena mre\xc5\xbea najve\xc4\x87e je olak\xc5\xa1anje koje sam ikad imao u nekom filmu.\xe2\x80\x9d\n_START_SECTION_\nSnimanje\n_START_PARAGRAPH_\nSnimanje filma Dru\xc5\xa1tvena mre\xc5\xbea zapo\xc4\x8deto je u listopadu 2009. godine na Cambridgeu, dr\xc5\xbeava Massachusetts. Scene su snimane oko kampusa dviju akademija - Phillips Academy i Milton Academy. Dodatne scene snimane su na kampusu Wheelock College, koji je "glumio" sveu\xc4\x8duli\xc5\xa1te Harvard. (Zanimljivo je da sveu\xc4\x8dili\xc5\xa1te Harvard zabranjuje snimanje bilo kojeg filma jo\xc5\xa1 od snimanja Ljubavne pri\xc4\x8de iz 1970. godine kad je nanesena ogromna materijalna \xc5\xa1teta samom koled\xc5\xbeu). Sveu\xc4\x8dili\xc5\xa1te John Hopkins je tako\xc4\x91er poslu\xc5\xbeilo kao zamjena za Harvard, gdje su se snimale scene izme\xc4\x91u 2. i 4. studenog 2009. Izme\xc4\x91u 16. i 22. studenog snimane su scene na sveu\xc4\x8dili\xc5\xa1tu u Kaliforniji._NEWLINE_Film Dru\xc5\xa1tvena mre\xc5\xbea snimljen je kamerama Red One, u rezoluciji 4K.\n_START_SECTION_\nGlazba\n_START_PARAGRAPH_\n1. lipnja 2010. godine slu\xc5\xbebeno je objavljeno da \xc4\x87e glazbu za film skladati Trent Reznor skupa s Atticusom Rossom. Slu\xc5\xbebeni soundtrack pu\xc5\xa1ten je u prodaju 28. rujna. Film zavr\xc5\xa1ava pjesmom grupe Beatles, "Baby, You\'re a Rich Man", \xc5\xa1to je neobi\xc4\x8dno budu\xc4\x87i su Beatlesi poznati po tome da rijetko daju prava da se njihova glazba koristi u filmovima ili drugim medijima. Pjesma se ne nalazi na slu\xc5\xbebenom soundtracku. Sam film sastoji se od 18 pjesama od kojih se niti jedna ne nalazi na slu\xc5\xbebenom soundtracku. Grupe koje izvode pjesme u filmu su Beatlesi, Bob Marley, 10cc i The White Stripes.\n_START_SECTION_\nMarketing\n_START_PARAGRAPH_\nPrvi slu\xc5\xbebeni poster za film slu\xc5\xbebeno je objavljen 16. lipnja 2010. godine. Prvi teaser trailer pu\xc5\xa1ten je 25. lipnja 2010. Nakon njega uslijedio je drugi teaser koji je svjetlo dana ugledao 8. srpnja. Prava slu\xc5\xbebena kino najava debitirala je 15. srpnja 2010. godine koja upotrebljava montiranu verziju pjesme "Creep" koju izvodi belgijski zbor Scala & Kolacny Brothers (u originalu pjesmu izvodi popularna skupina Radiohead). U SAD-u trailer filma pu\xc5\xa1tan je prije filmova Po\xc4\x8detak, Dinner for Schmucks, Salt i Murjaci s klupe.\n_START_SECTION_\nReakcije na film\n_START_PARAGRAPH_\nScenarij filma procurio je na Internet jo\xc5\xa1 u srpnju 2009. U studenom 2009. jedan od izvr\xc5\xa1nih producenata filma, Kevin Spacey, je izjavio:_NEWLINE_ \xe2\x80\x9eFilm Dru\xc5\xa1tvena mre\xc5\xbea vjerojatno \xc4\x87e biti puno vi\xc5\xa1e humoristi\xc4\x8dan nego \xc5\xa1to bi ljudi mogli o\xc4\x8dekivati.\xe2\x80\x9d_NEWLINE_The Cardinal Courier je izjavio da je Dru\xc5\xa1tvena mre\xc5\xbea film o "pohlepi, opsesiji, nepredvidljivosti i seksu", a tako\xc4\x91er postavlja pitanje ho\xc4\x87e li film postati profitabilni blockbuster unato\xc4\x8d \xc4\x8dinjenici \xc5\xa1to Facebook ima preko 500 milijuna korisnika u svijetu? Na jednoj konferenciji, voditeljica Kara Swisher rekla je Zuckerbergu da zna da on nije sretan \xc5\xa1to \xc4\x87e se glavnina radnje filma vrtiti oko njega samog, na \xc5\xa1to je on odgovorio:_NEWLINE_ \xe2\x80\x9eSamo sam htio da nitko ne snimi film o meni dok sam jo\xc5\xa1 \xc5\xbeiv.\xe2\x80\x9d_NEWLINE_Jedan od suosniva\xc4\x8da Facebooka, Dustin Moskovitz, izjavio je da je film zapravo dramatizacija povijesti:_NEWLINE_ \xe2\x80\x9eZanimljivo je gledati iznova napisanu vlastitu pro\xc5\xa1lost, a koja obuhva\xc4\x87a stvari koje nisu bitne. Puno zanimljivih stvari dogodilo se te 2004. godine, ali najvi\xc5\xa1e vremena tro\xc5\xa1ili smo na sam rad uz ogromnu koli\xc4\x8dinu stresa. Ono \xc5\xa1to sam vidio u traileru \xc4\x8dini se puno uzbudljivijim pa sam odlu\xc4\x8dio sje\xc4\x87ati se samo onog vremena kad smo puno pili i seksali se sa studenticama... Iako je nesumnjivo da film napada Zuckerberga, smatram da je mnogo njegovih pozitivnih kvaliteta prikazano vjerodostojno u samom traileru. Na kraju, ne\xc4\x87e ga mo\xc4\x87i prikazati nikako druga\xc4\x8dije osim kao mahnitog genija kakav on i jest.\xe2\x80\x9d\n_START_SECTION_\nKritike\n_START_PARAGRAPH_\nDru\xc5\xa1tvena mre\xc5\xbea je dobila pozitivne recenzije kriti\xc4\x8dara. Site Rotten Tomatoes navodi da je 97% kriti\xc4\x8dara filmu dalo preporuku. To se zasniva na kompilaciji 154 recenzije sa prosje\xc4\x8dnom ocjenom od 9.2/10." Film tako\xc4\x91er nosi visoku ocjenu od 97, \xc5\xa1to se temelji na 40 recenzija na Metacriticu. Roger Ebert, pi\xc5\xa1u\xc4\x87i za Chicago Sun-Times, je filmu dao 4 od 4 zvijezde: "Film Davida Finchera ima rijetku kvalitetu biti ne samo pametan kao njegov briljantni junak, nego na isti na\xc4\x8din. On je siguran, nestrpljiv, hladan, uzbudljiv i instinktivno perceptivan."  Peter Travers, pi\xc5\xa1u\xc4\x87i za Rolling Stone, dao je filmu svoju prvu najvi\xc5\xa1u ocjenu 2010. te zapisao: "Dru\xc5\xa1tvena mre\xc5\xbea je film godine. No Fincher i Sorkin trijumfiraju time \xc5\xa1to idu i dalje. Spajaju\xc4\x87i svoju britkost sa bolnom tugom, oni definiraju mra\xc4\x8dnu ironiju pro\xc5\xa1log desetlje\xc4\x87a." _NEWLINE_Arsen Oremovi\xc4\x87, pi\xc5\xa1u\xc4\x87i za Ve\xc4\x8dernji list, je pak priznao da mu se film ne svi\xc4\x91a: "Film o pokreta\xc4\x8du Facebooka Marku Zuckerbergu mo\xc5\xbeda jest odre\xc4\x91eni sociolo\xc5\xa1ki ili fenomenolo\xc5\xa1ki doga\xc4\x91aj, ali ne i filmski, i to jednostavno zato \xc5\xa1to u njemu filma zapravo i nema. Ostao je na razini radiodrame. Dakle, dosta lo\xc5\xa1e vijesti za ljubitelje Davida Finchera koji su o\xc4\x8dekivali da \xc4\x87e nakon blaziranog Benjamina Buttona redatelj po\xc5\xbeeljeti opravdati svoj "art" habitus, odnosno dokazati da ga nakon Kluba boraca i Zodiaca nisu neopravdano do\xc5\xbeivljavali kao redatelja kojem bi se pripisao status (va\xc5\xbenog) autora, \xc5\xa1to u slu\xc4\x8daju potpisnika ovog teksta, imam potrebu naglasiti, nikada nije bio slu\xc4\x8daj. Za ishodi\xc5\xa1nu pri\xc4\x8du poslu\xc5\xbeila je knjiga "Slu\xc4\x8dajni milijarderi" i ako po ne\xc4\x8demu ovaj film bude "naj", onda \xc4\x87e biti po tome \xc5\xa1to vjerojatno nikada prije neka filmska ekranizacija nije uspjela toliko ostati \xe2\x80\x93 knjiga. Rije\xc4\x8d je, u osnovi, o nakupini dijaloga koji se izmjenjuju takvom brzinom da ih je te\xc5\xa1ko sve i pohvatati."'